CELEX: 52013PC0300
Language: ro
Date: 2013-05-17
Title: Propunere de DECIZIE A CONSILIULUI de stabilire a poziției care urmează să fie adoptată în cadrul HELCOM și al OMI privind desemnarea Mării Baltice ca zonă de control al emisiilor de oxizi de azot (NECA)

|
			
		
		
		52013PC0300
		
			Propunere de DECIZIE A CONSILIULUI de stabilire a poziției care urmează să fie adoptată în cadrul HELCOM și al OMI privind desemnarea Mării Baltice ca zonă de control al emisiilor de oxizi de azot (NECA) /* COM/2013/0300 final - 2013/0153 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Organizația Maritimă
Internațională (OMI) și Convenția internațională
pentru prevenirea poluării de către nave adoptată de aceasta
(MARPOL, anexa VI) prevăd posibilitatea de a desemna zone de control al
emisiilor pentru a reduce poluarea atmosferică generată de
transportul maritim, în urma cererii formulate de statele riverane zonei în
cauză.
Pentru America de Nord a fost deja
convenită o zonă de control al emisiilor de oxizi de azot (NECA), iar
în ceea ce privește UE, o propunere privind o NECA pentru Marea
Baltică este gata pentru a fi înaintată către OMI și o NECA
pentru Marea Nordului este în curs de pregătire. Dispozițiile privind
NECA vor intra în vigoare în 2016 și nu se vor aplica decât în cazul
navelor construite după această dată și care intră
într‑o NECA.
În cadrul lucrărilor pregătitoare
pentru înaintarea unei propuneri privind o NECA, HELCOM a realizat o
analiză cuprinzătoare pentru estimarea emisiilor de NOx provenite de
la navele care operează în Marea Baltică și a impactului
acestora.
Desemnarea Mării Baltice ca NECA ar
trebui să conducă la o reducere cu 16 % a emisiilor de NOx
provenite din transporturile maritime în 2020 și cu 46 % în 2030. Se
preconizează că cerințele NECA pentru Marea Baltică vor fi
îndeplinite de către toate navele abia aproximativ în 2040-50, o treime
dintre acestea urmând a fi echipate până în 2030. Prin urmare, costurile
și beneficiile dispozițiilor privind NECA pentru Marea Baltică
se vor acumula treptat, având în vedere ritmul relativ lent al înlocuirii
navelor, care variază în funcție de tipul de navă. 
NECA din Marea Baltică va reprezenta o
contribuție importantă la reducerea poluării atmosferice, mai
ales pentru că mai multe state membre din regiunea Mării Baltice nu
îndeplinesc standardele de emisie stabilite de Directiva privind calitatea
aerului înconjurător. În plus, aceasta va avea o influență
benefică asupra sănătății și va contribui la
reducerea eutrofizării, una dintre cele mai importante provocări de
mediu cu care se confruntă Marea Baltică, precum și la reducerea
acidificării și a formării ozonului.
Costurile de investiții au fost diminuate
ca urmare a deciziei unor armatori de a-și echipa deja navele noi cu
motoare conforme cu NECA, fapt care permite navelor lor să intre în NECA
din America de Nord. În aceste cazuri se înregistrează numai costuri de
exploatare suplimentare, care vor conduce la o creștere treptată,
până la 2040-50, a costurilor transportului maritim în Marea Baltică.

Informații suplimentare privind costurile
și beneficiile atrase pentru UE de NECA din Marea Baltică pot fi
obținute din evaluarea impactului care însoțește propunerea din
2010 a Comisiei de revizuire a Directivei 1999/32 în ceea ce privește
conținutul de sulf din combustibilii marini[1].
Conform acestui document, beneficiile asociate unei conformități
depline cu OMI sunt de cel puțin 3 până la 13 EUR pentru fiecare euro
cheltuit[2].
Raportul costuri/beneficii asociat cu desemnarea Mării Baltice ca
zonă de control al emisiilor este considerat extrem de favorabil. 
Tehnologiile disponibile pentru reducerea
emisiilor de NOx provenite din transporturile maritime sunt recircularea
gazelor de eșapament (EGR), GNL și reducerea catalitică
selectivă (RCS). 
2. Evoluțiile înregistrate până
în prezent
În 2010, reuniunea ministerială a
Convenției de la Helsinki pentru protecția mediului marin din zona
Mării Baltice (HELCOM) a decis „să depună eforturi pentru
prezentarea, de preferință până în 2011, a unei propuneri comune
din partea țărilor de la Marea Baltică către OMI prin care
să se solicite crearea unei zone de control al emisiilor de NOx (NECA) în
Marea Baltică”. 
În cadrul reuniunii sale din 9‑10 martie
2011, Comisia pentru protecția mediului marin al Mării Baltice
și-a dat acordul cu privire la necesitatea desemnării Mării
Baltice ca NECA. Cu toate acestea, Comisia pentru protecția mediului marin
al Mării Baltice a remarcat că unele părți nu sunt
încă pregătite pentru a lua o decizie imediată.
În cadrul reuniunii sale din 6-7 martie 2012,
Comisia pentru protecția mediului marin al Mării Baltice a confirmat
îndeplinirea criteriilor OMI de către propunerea NECA elaborată în
cadrul HELCOM. 
La reuniunea din 14-15 iunie 2012, șefii
de delegație din cadrul HELCOM au subliniat că singura decizie care
mai trebuie adoptată vizează calendarul prezentării propunerii
către OMI.
Cu ocazia reuniunii din 3-4 decembrie 2012,
șefii de delegație din cadrul HELCOM au hotărât să
organizeze o reuniune a părților interesate privind propunerea pentru
desemnarea Mării Baltice ca NECA la data de 4 martie 2013. Acestea au
convenit că data finală de prezentare a propunerii către OMI
urmează a fi stabilită înainte de reuniunea ministerială din
octombrie 2013 și că se va prezenta un raport către
miniștri în consecință. La 4 martie 2013 a avut loc o reuniune a
părților interesate care a vizat în mod specific industria
navală din Marea Baltică.
După stabilirea de comun acord a datei în
cadrul HELCOM, propunerea privind NECA va fi transmisă spre adoptare
Comitetului pentru protecția mediului marin (MEPC) din cadrul OMI de
către statele riverane Mării Baltice. OMI va examina apoi
îndeplinirea cerințelor pentru o zonă de control al emisiilor de NOx,
în conformitate cu anexa VI din MARPOL. În caz afirmativ, se va aproba
desemnarea Mării Baltice ca NECA. Cu toate acestea, nu vor avea loc
dezbateri de fond în cadrul MEPC.
3. POZIȚIA UE
UE a sprijinit, în principiu, desemnarea
Mării Baltice ca NECA, astfel cum a fost convenit în cadrul grupului de
lucru privind afacerile maritime din cadrul Consiliului din 7 noiembrie 2011.
De asemenea, grupul de lucru a considerat că desemnarea Mării Baltice
ca NECA este măsura cea mai eficientă din punct de vedere al
costurilor având drept obiective reducerea emisiilor de NOx, respectarea
standardelor privind calitatea aerului înconjurător și asigurarea
unei stări ecologice bune în ceea ce privește eutrofizarea, în
conformitate cu cerințele Directivei-cadru privind strategia pentru mediul
marin. S-a luat act de cererea grupului de lucru privind afacerile maritime
reunit în data de 8 noiembrie 2010 privind o evaluare detaliată a
impactului, a fost recunoscut faptul că proiectul elaborat suplimentar al
propunerii către OMI privind desemnarea Mării Baltice ca NECA include
unele elemente privind riscul unui regres modal, dar că, în principiu, OMI
nu solicită o analiză cost/beneficii pentru propunerile de desemnare
a unei zone de control al emisiilor și că analiza economică
inclusă în propunerea depusă este suficientă pentru îndeplinirea
cerințelor OMI. La 17 octombrie 2012, grupul de lucru privind afacerile
maritime a luat notă, de asemenea, de progresele înregistrate în
legătură cu desemnarea Mării Baltice ca NECA și a remarcat
faptul că, în cazul desemnării Mării Baltice ca NECA de
către OMI, Comisia va evalua necesitatea de a transpune această
dispoziție în legislația UE, precum și faptul că acest
proces decizional ar putea impune o analiză suplimentară a
impactului.
În prezent este necesară adoptarea de
către Consiliu a poziției care urmează să fie
exprimată de UE la data transmiterii către MEPC a propunerii de
desemnare a Mării Baltice ca NECA, în conformitate cu articolul 218
alineatul (9) din TFUE, înainte de data următoarei reuniuni a șefilor
de delegație din cadrul HELCOM, anume 17 iunie 2013.
Normele OMI aplicabile[3] prevăd că normele
NECA se vor aplica începând cu 2016, independent de data prezentării
propunerilor de desemnare a unei zone ca NECA. Prin urmare, prezentarea cât mai
rapidă a propunerilor este în interesul sectorului de transport maritim
și al producătorilor de motoare, care au nevoie de un interval
suficient de timp pentru a se adapta și a evita posibile costuri de
post-echipare mai mari. 
Având în vedere cele de mai sus, Uniunea ar
trebui să sprijine transmiterea către OMI a propunerii HELCOM de
desemnare a Mării Baltice ca zonă de control al emisiilor de oxizi de
azot de către statele riverane Mării Baltice cel târziu până la
data celei de‑a 66-a reuniuni a Comitetului OMI pentru protecția
mediului marin, care va avea loc în martie 2014. Prin urmare, Consiliul trebuie
să adopte, de asemenea, poziția Uniunii care urmează să fie
exprimată de statele membre UE în cadrul OMI, în conformitate cu articolul
218 alineatul (9) din TFUE.
2013/0153 (NLE)
Propunere de
DECIZIE A CONSILIULUI
de stabilire a poziției care
urmează să fie adoptată în cadrul HELCOM și al OMI privind
desemnarea Mării Baltice ca zonă de control al emisiilor de oxizi de
azot (NECA)
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 191 coroborat cu articolul 218 alineatul
(9),
având în vedere propunerea Comisiei Europene,
întrucât:
(1)       Organizația
Maritimă Internațională (OMI) și Convenția
internațională pentru prevenirea poluării de către nave
adoptată de aceasta (MARPOL, anexa VI) prevăd posibilitatea de a
desemna, în urma cererii formulate de statele riverane zonei în cauză,
zone de control al emisiilor (NECA) pentru a preveni, reduce și controla
emisiile de oxizi de azot (NOx) generate de către nave.
(2)       Uniunea Europeană este
parte la Convenția pentru protecția mediului marin din zona
Mării Baltice (HELCOM) care este forumul pentru discutarea
prezentării unei propuneri către OMI pentru desemnarea Mării
Baltice ca zonă de control al emisiilor de NOx. 
(3)       Lucrările
pregătitoare au fost desfășurate sub auspiciile HELCOM în
vederea elaborării unui proiect de propunere către OMI privind
desemnarea Mării Baltice ca NECA. După stabilirea de comun acord a
datei în cadrul HELCOM, propunerea privind NECA va fi transmisă spre
adoptare Comitetului pentru protecția mediului marin (MEPC) din cadrul OMI
de către statele riverane Mării Baltice. OMI va examina apoi
îndeplinirea cerințelor pentru o zonă de control al emisiilor de NOx,
în conformitate cu anexa VI din MARPOL. În caz afirmativ, se va aproba crearea
unei NECA în Marea Baltică. Cu toate acestea, nu vor avea loc dezbateri de
fond în cadrul MEPC.
(4)       Directiva 2008/50/CE privind
calitatea aerului înconjurător și Directiva NEC (2001/81/CE) stabilesc
standardele de emisie pentru poluanții atmosferici. În special, Directiva 2001/81/CE prevede că, fără
a aduce atingere dispozițiilor articolului 218 din TFUE, Comisia și
statele membre, după caz, vor urmări să asigure cooperarea
bilaterală și multilaterală cu țări terțe și
cu organizațiile internaționale relevante, precum Organizația
Maritimă Internațională (OMI), cu scopul de a consolida
premisele pentru facilitarea reducerii emisiilor.
(5)       Prin declarația
ministerială a HELCOM privind Marea Baltică din 2010 s‑a
convenit asupra desemnării Mării Baltice ca NECA, de
preferință până în 2011. 
(6)       Grupul de lucru privind
afacerile maritime reunit la data de 8 noiembrie 2010 a solicitat o evaluare
detaliată a impactului întrucât a recunoscut faptul că proiectul
propunerii către OMI privind desemnarea Mării Baltice ca NECA include
unele elemente privind riscul unui regres modal. Cu
toate acestea, grupul a admis că OMI nu solicită o analiză
cost/beneficii similară lucrărilor pregătitoare pentru
viitoarele acte legislative la primirea unei propuneri de desemnare a unei zone
de control al emisiilor și că analiza economică inclusă în
propunere este suficientă pentru îndeplinirea cerințelor OMI. În
cadrul reuniunii sale din 9-10 martie 2011, Comisia pentru protecția
mediului marin al Mării Baltice și-a dat acordul cu privire la
necesitatea desemnării Mării Baltice drept NECA. Cu toate acestea,
Comisia pentru protecția mediului marin al Mării Baltice a remarcat
că unele părți nu sunt încă pregătite pentru a lua o
decizie imediată.
(7)       În cadrul reuniunii sale din
6-7 martie 2012, Comisia pentru protecția mediului marin al Mării
Baltice a confirmat îndeplinirea criteriilor OMI de către propunerea NECA
elaborată în cadrul HELCOM. 
(8)       În cursul reuniunii din 14-15
iunie 2012, șefii de delegație din cadrul HELCOM au subliniat că
singura decizie care mai trebuie adoptată vizează calendarul
prezentării propunerii către OMI.
(9)       În cadrul reuniunii din 3-4
decembrie 2012, șefii de delegație din cadrul HELCOM au convenit
că data finală de prezentare a propunerii către OMI urmează
a fi stabilită înainte de reuniunea ministerială din octombrie 2013. 
(10)     În cazul în care în cadrul
HELCOM se adoptă decizia de a prezenta o propunere către OMI pentru
desemnarea Mării Baltice ca zonă de control al emisiilor de oxizi de
azot, statele membre ale UE ar trebui să sprijine propunerea de desemnare
a Mării Baltice ca zonă de control al emisiilor de oxid de azot.
(11)     Obligațiile de nivel III
ale OMI privind NECA vor intra în vigoare cu începere din 2016 și este
important să se acorde operatorilor economici suficient timp pentru a se
adapta.
ADOPTĂ PREZENTA DECIZIE: 
Articolul 1
Poziția care va fi adoptată de
Uniunea Europeană în cadrul HELCOM este de a sprijini prezentarea
către OMI de statele riverane Mării Baltice a propunerii HELCOM de
desemnare a Mării Baltice ca zonă de control al emisiilor de oxizi de
azot, cel târziu până la data celei de‑a 66-a reuniuni a Comitetului
OMI pentru protecția mediului marin. 
Articolul
2
În urma adoptării deciziei în cadrul
HELCOM, astfel cum a fost menționată la articolul 1, aceasta este
prezentată și sprijinită în cadrul OMI de statele membre,
acționând împreună în interesul Uniunii Europene.
Adoptată la Bruxelles,
                                                                       Pentru
Consiliu
                                                                       Președintele
[1]               SEC(2011) 919.
[2]               Un studiu în curs al DG ENV estimează în prezent un
raport cost/beneficii pentru NECA în Marea Baltică de ordinul a 2,3
până la 8,6 EUR pentru fiecare euro cheltuit.
[3]               Convenția MARPOL adoptată de OMI, versiunea
revizuită, anexa VI, Regulamentul 13.